Συνομιλίες Χριστόφια-Μπαν στη Νέα Υόρκη
ο Πρόεδρος της Κύπρου εξέφρασε διάθεση για συνέχιση των συνομιλιών
Ο Πρόεδρος της Κυπριακής Δημοκρατίας, Δημήτρης Χριστόφιας,είχε συνάντηση στη Νέα Υόρκη με τον γ.γ. του ΟΗΕ, Μπαν Κι Μούν. Σε δηλώσεις του μετά την συνάντηση της Τρίτης, ο κ. Χριστόφιας, αναφέρθηκε στην συνάντηση χαρακτηρίζοντάς την εγκάρδια. Επισήμανε πως δεν τέθηκε θέμα σύγκλησης διεθνούς διάσκεψης, ενώ αναφερόμενος στις προτάσεις της Τουρκοκυπριακής πλευράς σχετικά με τις περιουσίες, είπε πως οδηγούν πολύ πιο πίσω από τις πρόνοιες του σχεδίου Ανάν. «Ο Γενικός Γραμματέας επέδειξε μεγάλο ενδιαφέρον να ακούσει την άποψη μας σε σχέση με την πορεία των συνομιλιών» ανέφερε χαρακτηριστικά ο κ. Χριστόφιας. «Του είπα με πολλή ειλικρίνεια τη δική μας άποψη που σχετίζεται με τη στάση της Τουρκίας, το επικοινωνιακό παιγνίδι που παίζεται από πλευράς της Τουρκίας και από τον κ. Έρογλου και την προσπάθεια το παιγνίδι να μετακυλύετε σε παιγνίδι επίρριψης ευθυνών, πράγμα το οποίο εμείς θεωρούμε απαράδεκτο και που αποδεικνύει ότι η Τουρκία δεν είναι έτοιμη να προχωρήσει σε λύση του Κυπριακού αυτή τη στιγμή». Ο πρόεδρος της Κυπριακής Δημοκρατίας εξέφρασε στον Γενικό Γραμματέα των Ηνωμένων Εθνών την διάθεσή του να συνεχιστεί ο διάλογος αλλά να γίνει πιο ουσιαστικός. Του είπε πως το επικοινωνιακό παιγνίδι που παίζεται από τουρκικής πλευράς και από τον κ. Έρογλου αποδεικνύει πως η Τουρκία δεν είναι έτοιμη να προχωρήσει σε λύση του Κυπριακού αυτή την στιγμή. Ο κ. Χριστόφιας επανέλαβε την πρόταση του να συνδεθούν τα περιουσιακά και εδαφικά θέματα έτσι ώστε να υπάρχει πλήρη εικόνα. «Δεν μπορεί να μιλά κανένας για επίλυση του περιουσιακού χωρίς να γνωρίζει ποια θα είναι η τύχη του εδαφικού. Και βεβαίως, έχω τονίσει την καλή μας θέληση να προχωρήσουμε πάρα πέρα σε λύση του Κυπριακού το συντομότερο δυνατό γιατί είναι ο λαός μας που βασανίζεται και όχι η Τουρκία», κατέληξε ο κ. Χριστόφιας.